Το μέγεθος της κτηνωδίας οδήγησε έναν Τρικαλινό στο να επικηρύξει τους δράστες, προσφέροντας το ποσό των 500 ευρώ, σε όποιον δώσει σχετική πληροφορίαΣοκ προκάλεσε στους κατοίκους το θέαμα που αντίκρισαν το πρωί της Κυριακής σε γειτονιά των Τρικάλων, όταν είδαν τον δρόμο και τα πεζοδρόμια να έχουν γεμίσει με δεκάδες νεκρές γάτες από φόλες.Σε βίντεο που αναρτήθηκε σε σελίδα στο Facebook με το όνομα «Αδέσποτα Σκυλάκια Τρικάλων», φαίνονται τουλάχιστον δέκα νεκρές γάτες, ενώ μιλώντας στην ιστοσελίδα GRTimes.gr, η διαχειρίστρια της εν λόγω σελίδας, κ. Ιωάννα και μία από τους εθελοντές που ασχολούνται με τα αδέσποτα της περιοχής, ανέφεραν ότι το περιστατικό πιθανότατα συνέβη ξημερώματα Κυριακής, καθώς το Σάββατο το βράδυ είχαν δει τις γάτες να κυκλοφορούν στη γειτονιά.«Την Κυριακή το πρωί, με το που βγήκα από το σπίτι, αντίκρισα αυτό το αποκρουστικό θέαμα. Μιλάμε για πάνω από 20 νεκρές γάτες, πολύ κοντά η μία στην άλλη. Αμέσως, καλέσαμε την αστυνομία η οποία κατέγραψε το γεγονός και στη συνέχεια προχωρήσαμε σε κατάθεση και μήνυση κατά αγνώστων. Κατόπιν, κάποιες γάτες μεταφέρθηκαν στην κτηνιατρική υπηρεσία ώστε οι γιατροί να συλλέξουν δείγματα τα οποία θα στείλουν στην Αθήνα για να διαπιστωθεί τι ήταν το δηλητήριο», αναφέρει, εμφανώς σοκαρισμένη η κυρία Ιωάννα.Δεν είναι όμως το πρώτο περιστατικό με φόλες στα Τρίκαλα. Όπως τονίζει η κ. Ιωάννα «είναι γενικό το κακό. Υπάρχουν πολλοί οι οποίοι δε συμπαθούν τα ζώα, τους οποίους υποψιαζόμαστε, άλλα δεν μπορούμε να τους κατηγορήσουμε γιατί δεν έχουμε αποδείξεις».Το μέγεθος της κτηνωδίας μάλιστα, οδήγησε έναν Τρικαλινό στο να επικηρύξει τους δράστες, προσφέροντας το ποσό των 500 ευρώ, σε όποιον δώσει σχετική πληροφορία.Η κ. Ιωάννα υποστηρίζει ότι μια λύση ώστε να μειωθούν τέτοιου είδους περιστατικά θα ήταν, ο δήμος να αναλάβει τουλάχιστον τις στειρώσεις των αδέσποτων, ώστε να μην αναπαράγονται συνέχεια και αυξάνονται.«Έχουμε αναγκαστεί να δώσουμε πολλές φορές απ’την τσέπη μας για στειρώσεις. Ο δήμος πρέπει επιτέλους να αναλάβει δράση, αυτή η κατάσταση δεν μπορεί να συνεχιστεί. Επίσης, πιστεύω ότι αν πιαστεί έστω και ένας από αυτούς που βάζουν τις φόλες, μετά θα υπάρχει φόβος στους υπόλοιπους και θα το ξανασκεφτούν για να βγουν ξανά με αυτό τον σκοπό.Αξιοσημείωτο είναι τέλος – σύμφωνα με κατοίκους της πόλης – ότι ενώ το περιστατικό, έχει τραβήξει το ενδιαφέρον πολλών φιλόζωων και φιλοζωικών οργανώσεων ανά την Ελλάδα με εκατοντάδες μηνύματα και κοινοποιήσεις, οι δύο φιλοζωικές των Τρικάλων, το «Άργος» και η «Ελπίδα» δεν έχουν ακόμα ασχοληθεί με το γεγονός.Πηγή: www.grtimes.gr